b'\n_START_ARTICLE_\nYhdistyneen kuningaskunnan jalkapallomaajoukkue\n_START_SECTION_\nHistoria\n_START_PARAGRAPH_\nJalkapallo oli ensimm\xc3\xa4ist\xc3\xa4 kertaa olympialaisten ohjelmassa vuonna 1900, jolloin pelattiin vain kaksi n\xc3\xa4yt\xc3\xb6sluontoista ottelua kolmen joukkueen kesken. Yhdistyneest\xc3\xa4 kuningaskunnasta mukana oli lontoolaisen amat\xc3\xb6\xc3\xb6riseuran Upton Parkin joukkue, joka voitti ainoassa ottelussaan pariisilaisen Club Fran\xc3\xa7ais\xe2\x80\x99n maalein 4\xe2\x80\x930. Mitaleita ei jaettu, mutta Kansainv\xc3\xa4linen olympiakomitea on my\xc3\xb6hemmin m\xc3\xa4\xc3\xa4ritt\xc3\xa4nyt Yhdistyneen kuningaskunnan turnauksen kultamitalistiksi._NEWLINE_Ensimm\xc3\xa4isess\xc3\xa4 virallisessa olympialaisten jalkapalloturnauksessa vuonna 1908 Yhdistynyt kuningaskunta voitti kultaa kukistamalla Ruotsin maalein 12\xe2\x80\x931, Alankomaat 4\xe2\x80\x930 ja Tanskan 2\xe2\x80\x930. Toinen kultamitali seurasi vuonna 1912, jolloin maa voitti Unkarin maalein 7\xe2\x80\x930, Suomen 4\xe2\x80\x930 ja Tanskan 4\xe2\x80\x932. Molemmilla kerroilla Yhdistynytt\xc3\xa4 kuningaskuntaa edusti Englannin amat\xc3\xb6\xc3\xb6rimaajoukkue._NEWLINE_Yhdistynyt kuningaskunta ei ole osallistunut olympiajalkapalloon sitten vuoden 1972, jolloin Bulgaria pudotti joukkueen jo karsinnoissa. Lopputurnauksessa maa oli edellisen kerran vuonna 1960. Englannin jalkapalloliiton poistettua rajan amat\xc3\xb6\xc3\xb6rien ja ammattilaisten v\xc3\xa4lilt\xc3\xa4 vuonna 1974 ei Yhdistynyt kuningaskunta ole en\xc3\xa4\xc3\xa4 osallistunut, vaikka olympiajalkapallon ammattilaispelaajia koskevia rajoituksia on sittemmin lievennetty. Nyky\xc3\xa4\xc3\xa4n olympiajoukkueet koostuvat p\xc3\xa4\xc3\xa4s\xc3\xa4\xc3\xa4nt\xc3\xb6isesti alle 23-vuotiaista pelaajista._NEWLINE_Olympialaisten lis\xc3\xa4ksi Yhdistynyt kuningaskunta pelasi 1940\xe2\x80\x931960-luvuilla muutamia yst\xc3\xa4vyysotteluita muun Euroopan pelaajista koostuneita joukkueita vastaan.'